Drucker, Tomáš, minister zdravotníctva SR (2017-05-10):
Ďakujem pekne. Nechcem vás dlho oberať o čas, ale skúsim zareagovať na niektoré veci aj na to, čo pán predseda výboru Zelník povedal. My sme s pani poslankyňou Zemanovou komunikovali a ja si myslím, že nemáme rozpory čo do cieľa, ktorý sa tým sleduje. Skutočne treba povedať, že charakter znečistenia, kvalita podzemných vôd, je sledovaný ministerstvom životného prostredia. A ak hovoríme o environmentálnych záťažiach, tak tie treba vnímať, že sú veľmi dôležité, bez, samozrejme, bez nejakého komentára, ale treba povedať, že sú len jedným z možných faktorov a dôvodov znečistenia vôd. Ak hovoríme o zákone, o ktorom teraz rokujeme, o zmene zákona o ochrane a podpore rozvoja verejného zdravia, tak v § 12 tohto zákona sa hovorí a sú taxatívne vymenované spôsoby, ktoré určujú konkrétne opatrenia na predchádzanie ochoreniam a bez ohľadu na príčinu alebo pôvod možného vzniku ochorenia. Vôbec to, že by mohla byť pravdepodobnosť vzniku nejakého ochorenia a to, o čom my diskutujeme teraz aj s pani Zemanovou, že viazať to nejak špecificky, keď tam sú presne už tie isté opatrenia napísané, len ešte raz ich zduplikujeme a napíšeme, že keď sa to týka environmentálnej záťaže, nič to nepridá na tom, že sa skvalitní fungovanie Úradu verejného zdravotníctva. Ak raz dnes sú definované tie opatrenia, ktoré sa majú sledovať, tak treba sa pýtať, prečo sa nedodržiava. To znamená, to čo aj povedal pán Zelník, čo navrhujem ja z titulu ministerstva, poďme sa pozrieť na to, ak ministerstvo životného prostredia určilo skládku a nejakú spádovú oblasť alebo mrak, ktoré vôbec hovoria o tom, že sa tam nachádzajú nejaké toxické látky, ktoré môžu mať vplyv na zdravie, tak dnes máme oporu v zákone na to, aby sa sledovali. A treba povedať, že ešte aj priamo v tom § 17 ods. 6 regionálne úrady verejného zdravia môžu rozšíriť monitorovanie ukazovateľov kvality pitnej vody o ďalšie látky, okrem iného aj parazity, mikroorganizmy, ale tie nás nezaujímajú tak v prípade environmentálneho znečistenia, o látky, ktoré neboli ustanovené v tých limitoch, o ktorých hovoríme vo vyhláške, ak existuje odôvodnené podozrenie, že v určitých koncentráciách môžu predstavovať riziko ohrozenia zdravia ľudí. To znamená, áno, tu sa treba pozrieť na to, že ak je tu problém, dlhodobý problém neriešenia environmentálnych záťaží, lebo tých problémov v oblasti ochrany verejného zdravia je mnoho. Hygiena sa venuje mnohým veciam, majú nejaké kapacity, ale ak je tu úplne jasné, že v tejto otázke a v tejto oblasti je možno zanedbávaná táto činnosť, no tak povedal aj pán predseda výboru, že zvolá zdravotný výbor a pozve aj zástupcov ministerstva životného prostredia, aj hygieny alebo úradu verejného zdravia, aj ministerstva zdravotníctva, pozve aj vás ku konkrétnym problémom, hovoríme o vrakunskej skládke s konkrétnymi otázkami, akým spôsobom sa monitorujú tieto látky, prečo neni rozšírený povedzme zoznam alebo limity o niektoré látky a zároveň ako k tomu pristupuje, aby v kontexte už súčasného znenia zabezpečoval dostatočné počty kvality pitnej vody. Lebo celý ten, teraz nechcem to nazvať rozpor, je v tom, že akokoľvek doplníme čokoľvek do toho zákona, čo už v tom zákone je napísané, s tým neskvalitníme ten výkon verejnej moci, ktorý tu má byť a má zabezpečovať tie úlohy, ktoré zo zákona vyplývajú. O tom to je a ja si myslím, že toto chceme posunúť vpred. Takže len toľko som chcel zareagovať. Ďakujem pekne.